《古风》
宋代·黄超然

不知乃不愠，古人叹难能。
我谓直易事，学道非干名。
本无求知心，愠亦何从生。
所以茅檐下，高枕曲吾肱。
琴书坐中友，云山门外朋。
肺腑欣有得，耳目谅无憎。
顾同子扬子，白首太玄经。

作者简介：宋元间台州黄岩人，字立道，号寿云。宋乡贡进士。精《易》。宋亡不仕，筑西清道院居之，以著述为事。卒，私谥康敏。有《周易通义》、《或问》、《发例》等。